b'\n_START_ARTICLE_\nBlanka Vla\xc5\xa1i\xc4\x87\n_START_SECTION_\nJuniortiden og lovende karri\xc3\xa8restart\n_START_PARAGRAPH_\nAllerede som junior var Vla\xc5\xa1i\xc4\x87 suksessrik, som 16-\xc3\xa5ring hoppet hun 1,93 m. Hun ble juniorverdensmester i 2000 som 17-\xc3\xa5ring med 1,91 m og igjen 2002 med 1,96 m. Hun deltok i OL 2000, men klarte ikke \xc3\xa5 komme til finalen. I 2003 hoppet hun for f\xc3\xb8rste gang 2 m og vant blant annet Europamesterskapet U-23.\n_START_SECTION_\n2004/2005: Sykdom\n_START_PARAGRAPH_\nI 2004 startet hun bra med bronseplassen i innend\xc3\xb8rsverdensmesterkapet i Budapest. Hun tok flere pallplasser i utend\xc3\xb8rskonkurranser og forbedret den nasjonale rekorden til 2,03. I Sommer-OL 2004 i Athen ble hun bare nr 11 med 1,89 m og begynte \xc3\xa5 klage over slapphet. Hun konkurrerte ikke i ett \xc3\xa5r og ble diagnostisert med hypertyreose. Etter kirurgi, rekonvalesens og opptrening klarte hun ikke \xc3\xa5 prestere p\xc3\xa5 samme niv\xc3\xa5 som f\xc3\xb8r sykdommen i 2005-sesongen. Hun ble nasjonal mester, men klarte ikke \xc3\xa5 kvalifisere seg til finalen i verdensmesterskapet.\n_START_SECTION_\n2006/2007: Det endelige gjennombruddet\n_START_PARAGRAPH_\n\xc3\x85ret 2006 ble dermed et slags comeback. Hun startet med en ny innend\xc3\xb8rs bestenotering p\xc3\xa5 2,05 m i februar og s\xc3\xb8lvmedaljen i innend\xc3\xb8rsverdensmesterskapet i Moskva. I EM 2006 i G\xc3\xb6teborg kom hun p\xc3\xa5 fjerdeplass etter Tia Hellebaut, Venelina Veneva og Kajsa Bergqvist, og ble dermed den f\xc3\xb8rste kvinnelige h\xc3\xb8ydehopperen som ble uten medalje i et stevne med et hopp p\xc3\xa5 over 2 meter. Hun hoppet 2,01, men trengte to flere fors\xc3\xb8k enn Bergqvist._NEWLINE_I 2007-sesongen hoppet Vla\xc5\xa1i\xc4\x87 over to meter i sytten av nitten konkurranser, og hadde flere gode fors\xc3\xb8k p\xc3\xa5 verdensrekordh\xc3\xb8yden 2,10. Hun vant ogs\xc3\xa5 atten av nitten utend\xc3\xb8rsstevner, det eneste tapet kom tidlig i sesongen, i det f\xc3\xb8rste Golden League-stevnet i Oslo. Hun var klar favoritt til \xc3\xa5 ta gullet i VM 2007, og innfridde forventningene med et hopp p\xc3\xa5 2,05. Tidlig i oktober hun ble k\xc3\xa5ret til \xc3\xa5rets kvinnelige europeiske friidrettsut\xc3\xb8ver av det europeiske friidrettsforbundet.\n_START_SECTION_\nEtter 2007: Verdenseneren\n_START_PARAGRAPH_\nI 2008 ble hun verdensmester innend\xc3\xb8rs i Valencia. Hun var klar favoritt i OL i Beijing, men m\xc3\xa5tte ta til takke med s\xc3\xb8lvmedaljen etter Tina Hellebaut. Begge klarte 2,05 m, men Hellebaut hadde f\xc3\xa6rre fors\xc3\xb8k. Hun hadde da ikke blitt sl\xc3\xa5tt p\xc3\xa5 34 stevner. _NEWLINE_I august 2009 ble hun igjen utend\xc3\xb8rs verdensmester i Berlin og klarte for f\xc3\xb8rste gang 2,08 m i et stevne i Zagreb. _NEWLINE_2010 startet med at hun ble verdensmester innend\xc3\xb8rs i Doha, Qatar. Hun klarte 2,06 m innend\xc3\xb8rs i Hochsprung mit Musik-stevnet i Arnstadt, Tyskland, hennes beste innend\xc3\xb8rsh\xc3\xb8yde. I EM i Barcelona ble hun Europamester med 2,03 m og tangerte stevnerekorden. Hun var den eneste friidrettsut\xc3\xb8veren som kom ubeseiret gjennom \xc3\xa5rets Diamond League og klarte \xc3\xa5 hoppe over to meter i ti utend\xc3\xb8rskonkurranser. Hun ble valgt til \xc3\xa5rets internasjonale kvinnelige friidrettsut\xc3\xb8ver av IAAF i november._NEWLINE_Vla\xc5\xa1i\xc4\x87 sto over innend\xc3\xb8rssesongen 2011 for \xc3\xa5 prioritere studier.'